ເດັກນ້ອຍຈີນ ທີ່ຖືກເຈາະ ເອົາຕາອອກ ຈະໄດ້ຮັບ ຕາທຽມໃໝ່ (ວີດີໂອ)
​ຕາເຫລວງດເວົ້າວ່າ ອາດແມ່ນ ປ້າຂອງເດັກເອງ ທີ່​​ເຈາະ​ເອົາ ໜ່ວຍ​ຕາ​ຂອງເດັກອອກ ​ ໃນ​ເດືອນ​ແລ້ວ​ນີ້ ຊຶ່ງຜູ້ກ່ຽວໄດ້ຂ້າໂຕຕາຍ ໃນເວລາຕໍ່ມາ.
ສື່ລັດຖະບານຈີນ ກ່າວວ່າ ເດັກນ້ອຍອາຍຸຫົກປີ ທີ່ຖືກເຈາະເອົາ ໜ່ວຍຕາອອກ ໃນເດືອນແລ້ວນີ້ ອາດໄດ້ຖືກປ້າຂອງລາວເອງ ໂຈມຕີ ຊຶ່ງຜູ້ທີ່ໄດ້ ຂ້າໂຕຕາຍ ໃນເວລາຕໍ່ມາ ຕໍາຫລວດເຊື່ອວ່າ ນາງ Zhang Huiying ໄດ້ໂຈມຕີ ທ້າວ Guo Bin ເມື່ອວັນທີ 24 ສິງຫາ ໃນຂະນະທີ່ລາວຫລີ້ນຢູ່ທົ່ງນາໃນເຂດ ຊົນນະບົດ ຂອງແຂວງ Shanxi ບ່ອນທີ່ພໍ່ແມ່ຂອງລາວເຮັດວຽກ ເປັນຊາວນາ ບັນດານັກສືບສວນ ຍັງບໍ່ທັນໄດ້ໃຫ້ສາເຫດ ແຕ່ໄດ້ລົງຄວາມເຫັນວ່າ ນາງ Zhang ເປັນຜູ້ທໍາການໂຈມຕີ ເພາະວ່າເຂົາເຈົ້າໄດ້ພົບເຫັນເລືອດ ຂອງເດັກນ້ອຍ ຕິດຢູ່ເຄື່ອງນຸ່ງຂອງລາວ ຕໍາຫລວດກ່າວວ່າ ລາວໄດ້ໂຕນລົງນໍ້າສ້າງ ແລ້ວຕາຍໃນວັນສຸກແລ້ວນີ້ ຊຶ່ງໄດ້ນໍາໄປສູ່ການສີ້ນສຸດລົງຂອງຄະດີທີ່ສະຢອງຂວັນ ແລະສ້າງຄວາມຕື່ນຕົກໃຈໃຫ້ແກ່ຫລາຍໆຄົນໃນຈີນ ໃນຂັ້ນຕົ້ນ ບັນດາເຈົ້າໜ້າທີ່ກ່າວວ່າ ເຂົາເຈົ້າເຊື່ອວ່າ ນາງໄດ້ຄວັກເອົາໜ່ວຍຕາຂອງ ຫລານ ທີ່ເຂົາເຈົ້າພົບເຫັນຢູ່ໃກ້ກັບບ່ອນເກີດເຫດນັ້ນ ເພື່ອພະຍາຍາມນໍາເອົາແກ້ວຕາໄປຂາຍໃນຕະຫລາດມືດ ແຕ່ຕໍາຫລວດບາງຄົນ ໄດ້ປະຕິເສດຕໍ່ລາຍງານດັ່ງກ່າວ ໃນເວລາຕໍ່ມາ ສື່ຂອງລັດກ່າວວ່າ ບັນດານາຍໝໍພາກັນວາງແຜນຈະເອົາຕາປອມຄູ່ນຶ່ງໃສ່ຄືນໃຫ້ເດັກນ້ອຍ ແມ່ຂອງລາວກ່າວວ່າ ຜູ້ຊ່ຽວຊານຈໍານວນນຶ່ງເຊື່ອວ່າ ເຂົາເຈົ້າອາດຈະ ສາມາດປິ່ນປົວໃຫ້ລາວມອງເຫັນຄືນໄດ້ເປັນບາງສ່ວນ ດ້ວຍຕາທຽມນັ້ນ ໜັງສີືພິມ  ລາຍງານວ່າ ຜູ້ຊ່ຽວຊານສາຍຕາທີ່ຮົງກົງ ຈໍານວນນຶ່ງ ຈະທໍາການຜ່າຕັດໃຫ້ເດັກຄົນນັ້ນ ໂດຍບໍ່ຄິດຄ່າ ຂ່າວຍັງເວົ້າອີກວ່າ ຄອບຄົວຂອງເດັກ ໄດ້ຮັບເງິນບໍລິຈາກ ຫລາຍກວ່າ 130,000 ໂດລາ